Televiziunile, în atenția CNA, după ce, ieri, atât președintele Klaus Iohannis, cât și secretarul de stat Raed Arafat au făcut apel la calm și responsabilitate din partea presei.

După ce Raed Arafat a cerut presei să nu-i expună pe oamenii suspectați de coronavirus și să nu dezvăluie datele personale, aseară telespectatorii români au aflat de la anumite posturi, direct din gura unui oficial (primarul comunei unde a apărut primul caz) numele, prenumele, vârsta și situația civilă a primului român infectat cu coronavirus. Informații catalogate, în mod normal, drept date cu caracter personal.

Publicitate

Mai mult, unele televiziuni au prezentat numeroase cadre largi și apropiate cu locuința tânărului din Gorj.

Consiliul Național al Audiovizualului s-a autosesizat după ce posturile TV au ajuns să difuzeze informații de identificare despre primul pacient infectat cu coronavirus.

Într-o ședință organizată astăzi, în prima parte a zilei, forul a cerut în primul rând monitorizare de linie pentru radiourile și televiziunile generaliste, de știri, plus localele și regionalele din Gorj și Dolj, care au difuzat miercuri seara informații despre primul caz de infectare cu coronavirus din România.

În plus, CNA a primit și o serie de reclamații de la telespectatori care se plângeau de modul alarmist și senzaționalist de prezentare a știrilor despre coronavirus.

Iulia Bunea

iulia.buneapaginademedia.ro